《书客吴海归抚州为乃翁索题四山长歌》
明代·谢榛

闻说鄱阳湖，洪波荡流万亿顷。白云秋色入混茫，欸乃纵横几渔艇。

洞穴浮光照终夕，神龙抱珠睡不醒。中央突兀拥苍翠，别有天地一仙境。

两峰复两峰，倒插虚塘太古影。下通坤轴深莫测，山根欲动石头冷。

鹤嫌鱼腥非真味，独餐元气巢其顶。老翁自由脱世网，不检丹书心愈静。

时序长存松桂盟，烟霞偏助桑榆景。安得良工写出水墨图，远隔吴楚见形胜。

高挂壁间旷我目，毫端能尽泽国迥。要探奇绝须主人，昨梦登攀杖藜并。

游子寄声江雪寒，北风吹帆送归省。

作者简介：谢榛（1495～1575）明代布衣诗人。字茂秦，号四溟山人、脱屣山人，山东临清人。十六岁时作乐府商调，流传颇广，后折节读书，刻意为歌诗，以声律有闻于时。嘉靖间，挟诗卷游京师，与李攀龙、王世贞等结诗社，为“后七子”之一，倡导为诗摹拟盛唐，主张“选李杜十四家之最者，熟读之以夺神气，歌咏之以求声调，玩味之以裒精华。”后为李攀龙排斥，削名“七子”之外，客游诸藩王间，以布衣终其身。其诗以律句绝句见长，功力深厚，句响字稳，著有《四溟集》、《四溟诗话》。